Diari Oficial de la Generalitat Valenciana


Sumari del DOGV 9343, del 19-05-2022 (2022/4305)

RESOLUCIÓ de 16 de maig de 2022, del director de l'Agència Valenciana de Foment i Garantia Agrària, per la qual s'amplia el termini de presentació de sol·licituds de pagament de les ajudes a la reestructuració i reconversió de vinya de la Comunitat Valenciana per a operacions que finalitzen en la campanya 2021/2022, a l'empara del Programa de suport al sector vitivinícola espanyol 2019-2023.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9343

Data del DOGV
:   19-05-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/4305


Data del document
:   16-05-2022

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 16 de maig de 2022, del director de l'Agència Valenciana de Foment i Garantia Agrària, per la qual s'amplia el termini de presentació de sol·licituds de pagament de les ajudes a la reestructuració i reconversió de vinya de la Comunitat Valenciana per a operacions que finalitzen en la campanya 2021/2022, a l'empara del Programa de suport al sector vitivinícola espanyol 2019-2023. [2022/4305]  
  
Mitjançant la Resolució de 7 d'abril de 2021 (DOGV 9060, 13.04.2021) es van convocar ajudes a la reestructuració i reconversió de vinya de la Comunitat Valenciana per a operacions que finalitzen en la campanya 2021/2022, a l'empara del Reial decret 1363/2018, de 2 de novembre, per a l'aplicació de les mesures del Programa de suport 2019-2023 al sector vitivinícola espanyol.  
D'acord amb l'apartat 12.1 de la resolució esmentada, una vegada finalitzades les operacions, la persona beneficiària haurà de presentar una sol·licitud per al pagament de l'ajuda, a tot tardar el 31 de maig de 2022 inclusivament.  
D'altra banda, durant tota aquesta primavera a la Comunitat Valenciana, s'han produït nombrosos i freqüents episodis de precipitacions, que han portat a una precipitació acumulada a la fi d'abril, en alguns casos, de més de 325 mm, precipitació que ha impedit en moltes situacions l'arrancada de vinya, la preparació del sòl, la desinfecció i la plantació de les parcel·les que, amb una cadència de pluja pràcticament setmanal, no han pogut entrar en saó per a la realització de les labors de reimplantació.  
L'article 39 del Reial decret 1363/2018 permet que la persona beneficiària presente una sol·licitud o comunicació per al pagament de l'ajuda, davant l'òrgan competent de la seua comunitat autònoma, en el termini que aquesta determine, i que no sobrepasse el 31 de juliol de l'exercici FEAGA en el qual s'ha finalitzat l'operació.  
De conformitat amb el que es disposa en l'article 28 de la Llei 5/1983, de 30 de desembre, del Consell, així com en el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, i en l'article 13.1 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia Agrària, resolc:  
  
  
Ampliar el termini de presentació de les sol·licituds per al pagament de les ajudes a la reestructuració i reconversió de vinya de la Comunitat Valenciana per a operacions que finalitzen en la campanya 2021/2022, a l'empara de la convocatòria establida mitjançant la Resolució de 7 d'abril de 2021, fins al 30 de juny de 2022, inclusivament.  
  
Contra aquesta resolució d'ampliació de termini no és possible cap recurs, d'acord amb l'article 32.3 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 16 de maig de 2022.- El director de l'Agència Valenciana de Foment i Garantia Agrària: Rogelio Llanes Ribas.